ΚΑΝΟΝΙΣΜΟΣ (ΕΥΡΑΤΟΜ) αριθ. 2587/1999 ΤΟΥ ΣΥΜΒΟΥΛΙΟΥ

της 2ας Δεκεμβρίου 1999

περί καθορισμού των σχεδίων επενδύσεων τα οποία πρέπει να ανακοινώνονται στην Επιτροπή σύμφωνα με το άρθρο 41 της συνθήκης για την ίδρυση της Ευρωπαϊκής Κοινότητας Ατομικής Ενέργειας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τις διατάξεις της συνθήκης για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 41 παράγραφος 1,

την πρόταση της Επιτροπής,

Εκτιμώντας τα ακόλουθα:

(1) προκειμένου η Επιτροπή να εκπληρώσει τους σκοπούς που προβλέπονται από τη συνθήκη, πρέπει να της ανακοινώνονται τα σχέδια επενδύσεων τα οποία αφορούν τις νέες εγκαταστάσεις, καθώς και τις αντικαταστάσεις ή μετατροπές που εμπίπτουν στους βιομηχανικούς κλάδους οι οποίοι αναφέρονται στο παράρτημα ΙΙ της συνθήκης, εφόσον τα σχέδια αυτά έχουν επαρκές μέγεθος και μπορούν να επιδράσουν με τρόπο άμεσο στην παραγωγή, ή την παραγωγικότητα τηρώντας τους κανόνες πυρηνικής ασφάλειας·

(2) είναι αρμοδιότητα της Επιτροπής να δημοσιεύει περιοδικώς, σύμφωνα με το άρθρο 40 της συνθήκης, προγράμματα ενδεικτικού χαρακτήρα και να διευκολύνει τη συντονισμένη ανάπτυξη των εν λόγω επενδύσεων και να γνωστοποιεί την άποψή της σχετικά με αυτές·

(3) οι επενδύσεις που πραγματοποιούνται σε ολόκληρο τον κύκλο καυσίμων, συμπεριλαμβανομένων της διαχείρισης αποβλήτων και του παροπλισμού, είναι βασικώς αναγκαίες για την ορθή και υπεύθυνη λειτουργία της πυρηνικής βιομηχανίας·

(4) οι κατώτατες τιμές πού ορίζονται από τον κανονισμό αριθ. 4(1) θα πρέπει να ενημερωθούν και να αντικατασταθούν από νέες κατώτατες τιμές·

(5) ο κανονισμός αριθ. 4 θα πρέπει να καταργηθεί και να αντικατασταθεί από τον παρόντα κανονισμό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Τα πρόσωπα ή οι επιχειρήσεις που εμπίπτουν στους βιομηχανικούς κλάδους οι οποίοι αναφέρονται στο παράρτημα ΙΙ της συνθήκης ανακοινώνουν στην Επιτροπή, εντός των προθεσμιών που προβλέπονται στο άρθρο 42 της συνθήκης, τα σχέδια επενδύσεών τους τα οποία έχουν ως αντικείμενο:

α) τη δημιουργία παραγωγικής ικανότητας·

β) τη διατήρηση, ποσοτικά και ποιοτικά, της παραγωγικής ικανότητας·

γ) την αύξηση κατά τρόπο άμεσο της παραγωγικής ικανότητας·

δ) την αύξηση κατά τρόπο άμεσο της παραγωγικότητας·

ε) τη βελτίωση της ποιότητας της παραγωγής·

στ) τη δημιουργία εγκαταστάσεων για τη διαχείριση αναλωμένων καυσίμων ή ραδιενεργών αποβλήτων, συμπεριλαμβανομένης της επεξεργασίας, ενδιάμεσης ή τελικής αποθήκευσης ή/και διάθεσης,

όταν, κατά τις βιομηχανικές δραστηριότητες που απαριθμούνται στη στήλη Ι του πίνακα του παραρτήματος, το κόστος υπερβαίνει το αντίστοιχο ποσό της στήλης ΙΙ του πίνακα του παραρτήματος για νέες εγκαταστάσεις και το ποσό της στήλης ΙΙΙ του πίνακα του παραρτήματος για αντικαταστάσεις και μετατροπές.

2. Τα σχέδια επενδύσεων για τον παροπλισμό εγκαταστάσεων γνωστοποιούνται, σε περίπτωση που η δαπάνη υπερβαίνει το αντίστοιχο ποσό της στήλης ΙΙΙ του πίνακα του παραρτήματος, με δήλωση που μπορεί να περιορίζεται σε ουσιώδη χαρακτηριστικά· δεν απαιτείται εφαρμογή της διαδικασίας που καθορίζεται στο άρθρο 43 της συνθήκης.

3. Τα σχέδια επενδύσεων για τον παροπλισμό εγκαταστάσεων, σε περίπτωση που η δαπάνη είναι μικρότερη από τις κατώτατες τιμές της στήλης ΙΙΙ του πίνακα του παραρτήματος, μπορούν να ανακοινώνονται σε προαιρετική βάση· δεν απαιτείται εφαρμογή της διαδικασίας που καθορίζεται στο άρθρο 43 της συνθήκης.

4. Σχέδια νέων εγκαταστάσεων πυρηνικών αντιδραστήρων κάθε τύπου και για κάθε χρήση, καθώς και σχέδια που αφορούν την αντικατάσταση, μετασχηματισμό, εκσυγχρονισμό ή αύξηση της ισχύος των εν λόγω εγκαταστάσεων, σε περίπτωση που η δαπάνη είναι μικρότερη από τις κατώτατες τιμές του πίνακα του παραρτήματος, μπορούν να ανακοινώνονται σε προαιρετική βάση με απλή δήλωση όπου θα περιλαμβάνονται μόνον τα ουσιώδη τους χαρακτηριστικά· δεν απαιτείται εφαρμογή της διαδικασίας που καθορίζεται στο άρθρο 43 της συνθήκης.

Άρθρο 2

Για τον υπολογισμό του κόστους που αναφέρεται στο άρθρο 1 λαμβάνονται υπόψη όλες οι δαπάνες που απορρέουν αμέσως από την εκτέλεση των σχεδίων επενδύσεων, οποτεδήποτε και αν πραγματοποιούνται οι δαπάνες αυτές.

Άρθρο 3

Τα σχέδια που ανακοινώνονται σύμφωνα με το άρθρο 1 παράγραφος 1 του παρόντος κανονισμού περιλαμβάνουν μόνον τα απαιτούμενα στοιχεία για τη συζήτηση που προβλέπεται στο άρθρο 43 της συνθήκης, και ιδίως κάθε πληροφορία σχετικά με:

α) τον τύπο των προϊόντων ή της δραστηριότητας και την παραγωγική ή αποθηκευτική ικανότητα·

β) το συνολικό ποσό των δαπανών που αντιστοιχούν άμεσα στο εξεταζόμενο σχέδιο έργου·

γ) την κατά πάσα πιθανότητα απαιτούμενη διάρκεια για την εκτέλεση του έργου·

δ) τις προοπτικές όσον αφορά τον εφοδιασμό και τη λειτουργία της εγκατάστασης.

Άρθρο 4

Ο κανονισμός αριθ. 4 του Συμβουλίου της Ευρωπαϊκής Κοινότητας Ατομικής Ενέργειας της 15ης Σεπτεμβρίου 1958 καταργείται.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται τρεις μήνες μετά την ημερομηνία έναρξης ισχύος του.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Δεκεμβρίου 1999.

Για το Συμβούλιο

Ο Πρόεδρος

E. TUOMIOJA

(1) Κανονισμός αριθ. 4 περί καθορισμού των σχεδίων επενδύσεων που πρέπει να ανακοινώνονται στην Επιτροπή σύμφωνα με το άρθρο 41 της συνθήκης για την ίδρυση της Ευρωπαϊκής Κοινότητας Ατομικής Ενέργειας (ΕΕ 17 της 6.10.1958, σ. 417/58).

ΠΑΡΑΡΤΗΜΑ

ΠΙΝΑΚΑΣ

>ΘΕΣΗ ΠΙΝΑΚΑ>